Sy leer by van die beste akteurs in SA | Netwerk24
Chenoa Roller, ’n gr.8-leerder aan die Hoërskool Stellenbosch, skuur nou skouers met van die land se voorste akteurs.Foto:
Met al die eisteddfods en redenaarskompetisies wat vir die jaar gekanselleer is, het Chenoa Roller, ’n graad 8-leerder aan die Hoërskool Stellenbosch, vir ’n landwye dramakompetisie ingeskryf en skuur sy nou skouers met van die land se voorste akteurs.
Chenoa is onlangs, uit duisende inskrywings landwyd, gekies om op die kykNET-program, Uitblinkers, te verskyn.
Dié groep word tans deur bekende akteurs van die kykNET-sepies, Binnelanders en Suidooster, Desire Gardner, Germandt Geldenhuys en Reynardt Hugo afgerig.
Die dramaprojek staan be­kend as Speeltoneel en word deur Anthonie Bougas aange­bied, wat ook die vervaardiger van Uitblinkers is.
Volgens Bougas gaan die nuwe reeks van Uitblinkers eers in Desember begin.
“Ons is tans besig om die kinders voor te berei vir die televisieprogram, Speeltoneel, wat in Maart 2021 verfilm sal word.”
“Dit is ’n fantastiese geleentheid vir die kinders. Hulle kry die geleentheid om saam met bekende akteurs te werk na wie hulle opkyk en om op televisie te verskyn,” voeg hy by.
Chenoa, saam met die ander kinders wat gekies is, word vir die volgende jaar via video’s, Zoom-vergaderings en WhatsApp-oproepe afgerig en touwys gemaak.